Lwakusatu, Maaki 20
Tonyiiganga n’okola ebintu ebibi.—Zab. 37:8.
Abantu abanyiiga amangu batera okuvuma abalala, era ekyo tekisobozesa maka kubaamu ssanyu. Bayibuli etukubiriza okweggyamu obusungu, okuvuma, n’okuyomba. (Bef. 4:31) Ebintu ebyo emirundi mingi biviirako abantu okukola ebikolwa eby’obukambwe. Ebintu ebyo abantu bangi mu nsi babitwala ng’ekintu ekya bulijjo, naye tebiweesa Katonda kitiibwa. Bangi ku baganda baffe baalekayo emize egyo ne bambala omuntu omuggya. (Bak. 3:8-10) Ekintu ekirala ekiraga nti omuntu ayambadde omuntu ow’edda kwe kulimba. Ng’ekyokulabirako, abantu abamu batera okulimba okusobola okwewala okusasula emisolo oba okwewala okuvunaanibwa. Naye Yakuwa ye “Katonda ow’amazima.” (Zab. 31:5, obugambo obuli wansi.) N’olwekyo, Yakuwa yeetaagisa abaweereza be ‘okwogera amazima buli omu eri munne n’obutalimbagana.’ (Bef. 4:25; Bak. 3:9) Bwe kityo, tusaanidde okwogera amazima ne bwe kiba nti si kyangu oba ne bwe kiba nga kijja kutuviiramu okuswala.—Nge. 6:16-19. w17.08 18 ¶3, 5; 20 ¶12-13, 15
Lwakuna, Maaki 21
Ekigambo kye kidduka mbiro.—Zab. 147:15.
Leero Yakuwa atuwa obulagirizi ng’akozesa Ekigambo kye Bayibuli. Era “ekigambo kye kidduka mbiro,” kwe kugamba, atuwa obulagirizi mu kiseera kyennyini mwe tuba tubwetaagira. Lowooza ku ngeri gy’oganyulwa mu kusoma Bayibuli, mu kusoma ebitabo ebikubibwa “omuddu omwesigwa era ow’amagezi,” mu kulaba ebyo ebiba ku ttivi yaffe, mu kusoma ebyo ebiri ku mukutu gwaffe ogwa Intaneeti, mu kwogerako n’abakadde, ne mu kukuŋŋaana awamu ne bakkiriza bannaffe. (Mat. 24:45) Okiraba nti ddala Yakuwa ayanguwa okukuwa obulagirizi mu kiseera kyonna w’oba obwetaagira? Omuwandiisi wa zabbuli yali akimanyi nti Abayisirayiri baalina enkizo ey’ekitalo. Abantu b’eggwanga lya Isirayiri be bokka abaali baweereddwa “ekigambo” kya Katonda, ‘amateeka ge, n’ennamula ye.’ (Zab. 147:19, 20) Leero naffe tulina enkizo ey’ekitalo, kubanga ffe ffekka abayitibwa erinnya lya Katonda. Olw’okuba tumanyi Yakuwa era nga tukolera ku Kigambo kye, kitusobozesezza okufuna enkolagana ey’oku lusegere naye. Okufaananako omuwandiisi wa Zabbuli 147, naawe olina ensonga nnyingi kw’osinziira ‘okutendereza Ya!’ n’okukubiriza abalala okumutendereza. w17.07 20 ¶15-16; 21 ¶18
Lwakutaano, Maaki 22
Tewali muntu aweereza ng’omusirikale ayinza okwenyigira mu by’obusuubuzi asobole okusiimibwa oyo eyamuwandiika mu busirikale.—2 Tim. 2:4.
Abagoberezi ba Kristo leero, nga mw’otwalidde n’abo abali mu buweereza obw’ekiseera kyonna abasukka mu kakadde akamu, bafuba okukolera ku kubuulirira kwa Pawulo okwo. Beewala okutwalirizibwa obulango obukubiriza abantu okwagala ennyo okwefunira eby’obugagga, nga bakijjukira nti: “Oyo eyeewola aba muddu w’oyo amuwola.” (Nge. 22:7) Sitaani ayagala tumalire ebiseera byaffe n’amaanyi gaffe gonna mu kunoonya eby’obugagga by’ensi. Abantu abamu batuuse n’okwewola ssente nnyingi okusobola okugula ennyumba, emmotoka, okufuna obuyigirize, oba okukola embaga. Bwe tuteegendereza tuyinza okwesanga nga tugudde mu mabanja agajja okututwalira emyaka n’emyaka okusasula. Tukiraga nti tuli ba magezi nga twerekereza ebintu ebimu, nga twewala amabanja, era nga tukendeeza ku nsaasaanya yaffe. Bwe tukola bwe tutyo, kijja kutusobozesa okwemalira ku kuweereza Katonda, mu kifo ky’okuba abaddu b’eby’obugagga by’ensi eno.—1 Tim. 6:10. w17.07 10 ¶13
lug_Latn lug_Latn lug_Latn fuv_Latn lug_Latn lug_Latn fuv_Latn lug_Latn lug_Latn